《因公事留驿中遂登姑苏台晚望》
元代·袁易

古驿西风起，中含水国秋。官闲公馆静，鸟下吏人休。

移簟微凉入，登台晚兴留。乱蝉当槛急，众木抱城稠。

天迥抟苍鹘，山横走翠虬。虚无疑地尽，突兀并云浮。

绝景嗟才窘，微吟怯语遒。烟霏生变态，鸥鹭傲冥搜。

初月清如湿，残霞散不收。似乘牛渚舫，若在武昌楼。

娃馆今荒草，吴官祇废丘。按图非旧迹，访古莫深愁。

蘋浦渔歌断，枫根鬼唱幽。掠檐闻鹤警，照席数萤流。

止舍惭昭子，投亭愧褚裒。疏顽能稍稍，漂转付悠悠。

兹宇阅人久，伊谁似我俦？途穷翻一笑，鬓短耐千忧。

世故从飘瓦，浮生等置邮。三更星斗落，万事入搔头。

作者简介：（1262—1306）平江长洲人，字通甫。力学不求仕进。辟署石洞书院山长，不就。居吴淞具区间，筑堂名静春。聚书万卷，手自校雠。有《静春堂诗集》。